– Porno er bare skuespill. Det er ikke slik kjærestepar har sex, og det vil vi vise.

– Vi har begge kjent på at sex skulle være en opptreden, som om du skulle spille en fotballkamp. Du måtte levere og det var press.

Men nå er det kosen som står i fokus for Ingrid (20) og Aksel (20).

– Vi mesker oss med hverandre, liksom, og har det kjekt!

Derfor stiller de nå opp i programmet “Line fikser kroppen” – og har sex foran kameraene til NRK.

Se fjerde episode av Line fikser kroppen her:

Søkte etter par

I sommer gikk NRK ut med en litt spesiell etterlysning, vi søkte nemlig etter par som ville ha ekte sex på tv.

Line Elvsåshagen ville, sammen med redaksjonen i “Line fikser kroppen”, lage innhold som skulle bli en motvekt til hvordan sex og kropp fremstilles i porno, reklame og medier generelt.

Line Elvsåshagen sammen med Aksel og Ingrid. Foto: Kristin Granbo/NRK

– Å kun vise opererte kropper og gjennomkoreografert sex skaper falske forhåpninger og vranglære, sa redaksjonssjef i P3, Håkon Moslet, da utlysningen ble lagt ut.

Istedenfor å vise kjønnsorganer i bevegelse, ville Line gjerne vise at sex er en fin og nær situasjon som gjerne kan være litt klønete, uten at det er farlig.

Se video under: Ingrid og Aksel ser seg selv ha sex på tv for aller første gang…

– Porno var min seksualundervisning

Redaksjonen valgte til slutt ut Ingrid og Aksel blant rundt 40 par som meldte sin interesse for å vise fram sex på TV.

Kjæresteparet forteller at de deler Lines syn. De ønsket å stille opp fordi de mener mange unge sliter med selvbildet sitt og prestasjonsangst knyttet til sex på grunn av porno.

Aksel forteller at han begynte å se porno allerede på barneskolen.

– Det var min seksualundervisning. Så da jeg begynte å ha sex da jeg var 15-16 år gammel så tenkte jeg; hvordan skal jeg greie å gjøre det de gjør i pornofilmene? Det klarer jo ikke jeg!

Som ung gutt ble han faktisk så usikker på seg selv at han slutta å få ståtiss når han møtte nye jenter.

Usunne forbilder

– Grunnen til at vi er med på dette er jo fordi vi vil være med å vise hva ekte sex kan være, at det ikke trenger å ligne på porno, sier Ingrid.

Selv innrømmer hun at hun har vært veldig selvbevisst på kroppen sin når hun har hatt sex.

– Jeg tenkte mye på hvordan jeg så ut i ulike posisjoner og slike ting.

Hun legger til at unge jenter har en del usunne forbilder og dermed ender opp med at de veldig lett legger seg under kniven, istedenfor å jobbe med selvbildet sitt. Hun sier at man ser hva Kim Kardashian og Sophie Elise gjør, og ønsker å gjøre det samme.

– I vennegjengen har det blitt så hverdagslig å snakke om injeksjoner og operasjoner, at det nesten kan sammenlignes med å gå å kjøpe seg en bolle, liksom!

– Treat yourself!

Ingrid forteller at mye endra seg da hun møtte Aksel. De to har vært sammen i over to år, og begge sier de ble trygge på hverandre med en gang.

– Vi stolte på hverandre fra første stund. Hvis det var noe som handlet om kropp og sex, så sa vi det til den andre.

Ingrid forteller at hun ikke tenker så mye på kroppen sin når hun er sammen med Aksel, det er liksom ikke det som skal være i fokus.

– Det viktige må jo være å bare kose seg, ha det gøy, sier Ingrid.

Aksel stemmer i:

– Vi bare koser oss istedenfor å føle at vi må levere et eller annet. Jeg tenker sånn, treat yourself, istedenfor å tenke at det skal være en jobb.

Aksel og Ingrid har vært kjærester i to år, og sier det er viktig å kjenne seg trygge på hverandre. Foto: Kristin Granbo/NRK

Aldri filmet akten tidligere

Paret synes det er rimelig flaut å se seg selv i selve akten – det er mye latter og røde kinn når de ser videoen av seg selv for aller første gang. (Se video lenger opp i artikkelen).

– Det var rart å se seg selv. Jeg tenkte, er det sånn jeg ser ut? Det var vanskelig å se seg selv fra andre vinkler enn det man er vant til, sier Aksel.

– Vi har aldri filmet oss selv, vi har bare sett i speilet, forteller Ingrid.

De innrømmer at det var litt vanskelig å komme i rett humør når de visste at det hele ble filma for å vises til andre.

– Men da vi kom i gang så bare koste vi oss. Vi kom etterhvert så inn i det at vi glemte kameraene, forteller de.

Derfor vil vi vise “vanlig” sex på TV

Unge i dag får sin seksualundervisning først og fremst fra porno. Det sier både fagfolk og målgruppa selv.

Dette fører til at mange har urealistiske forvnetninger til hvordan sex mellom to mennesker foregår og til hvordan et underliv skal se ut.

NRK ønsker å vise to mennesker som er glade i hverandre ha sex uten koreografi, i trygge omgivelser.

Nærhet, berøring og ansiktsuttrykk mellom de to, helheten, er viktigere enn kjønnsorganer og penetrering.

Målet er å drive moderne seksualundervisning, som en klar motvekt til pornokulturen.

– Og så kom vi på det da vi var ferdig, hehe.

Støtte fra venner

Hva sier familie og venner om dette?

– Mamma har alltid vært veldig imot porno. Jeg husker jeg ble ferska en gang da jeg så på porno, og da sa hun til meg at jeg måtte huske på at dette ikke er skikkelig sex. Så jeg tror hun støtter formålet med dette, sier Aksel.

Ingrid har fortalt det til noen av venninnene:

– De sier at de synes det er kult og spennende, ingen har sagt noe negativt om at vi er med på dette.

– Nesten alle vennene mine sier at de synes det er bra vi gjør det. De ser at det er for en god sak, men de ville ikke ha gjort det selv, forteller Aksel.

Paret forteller at de har planlagt å se episoden sammen med noen andre.

– De ser jo noe annet enn oss. Å høre hva de ser kan være interessant. Vi ser jo på de ulike ansiktsuttrykkene våre eller ting vi gjør. De ser jo bare noen som har sex.